Diari Oficial de la Generalitat Valenciana


Sumari del DOGV 4067, del 20-08-2001 (2001/7073)

ACORD de 31 de maig de 2001, de la Comissió Territorial d'Urbanisme de València, relatiu a la modificació núm. 9, Canvi de qualificació, del Pla General d'Ordenació Urbana d'Algemesí.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   4067

Data del DOGV
:   20-08-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/7073


Data del document
:   31-05-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Algemesí
    * pla d'urbanisme

ACORD de 31 de maig de 2001, de la Comissió Territorial d'Urbanisme de València, relatiu a la modificació núm. 9, Canvi de qualificació, del Pla General d'Ordenació Urbana d'Algemesí. [2001/X7073]
  
Vist l'expedient tramés per l'Ajuntament d'Algemesí que fa referència a la modificació núm. 9, Canvi de qualificació, del Pla General d'Ordenació Urbana, i de conformitat amb els següents,
  
Antecedents de fet
  
Primer. El projecte es va sotmetre a informació pública mitjançant acord del ple de l'Ajuntament en la sessió realitzada el dia 30 de març de 2000. Després del pertinent període d'exposició pública, en el qual no es van presentar al·legacions, el va aprovar provisionalment el mateix òrgan el 30 de maig de 2000. L'expedient complet té entrada en el Registre de la Comissió Territorial d'Urbanisme de València el 28 de juny de 2000.
  
Amb data 3 d'octubre de 2000, l'alcalde sol·licita la retirada de l'ordre del dia de la Comissió Territorial d'Urbanisme de València de 6 d'octubre de 2000 de la modificació núm.9 d'Algemesí.
  
Amb dates 23 i 29 de maig de 2001, l'Ajuntament tramet nova documentació que consisteix en un escrit d'aclariments sobre diversos aspectes de les distintes qüestions suscitades.
  
Segon. El projecte consta de memòria informativa i justificativa i plànols d'Informació i d'ordenació.
  
Tercer. L'objecte de la modificació és el canvi de qualificació de quatre equipaments (dos d'ús administratiu i dos d'ús esportiu) a usos residencials i industrials de caràcter lucratiu; al mateix temps es procedeix a qualificar d'ús recreatiu 33.900 m2 en el paratge denominat la Xopera, de propietat municipal, als quals s'afigen 9.567 m2 com a mesura per l'increment d'edificabilitat que es proposa en la modificació.
  
La modificació es justifica en la innecessarietat dels usos dotacionals previstos, tant els administratius com els esportius.
  
Al mateix temps s'addueix, com a justificació, l'evitació del pagament de preus justos expropiatoris i la possibilitat d'ingressos per a les arques municipals (hi ha solars afectats de titularitat municipal).
  
Quant als diferents canvis de qualificació proposats, així com els nous usos que es plantegen, queden resumits en el següent quadre comparatiu:
  
Quart. Algemesí té un Pla General d'Ordenació Urbana aprovat definitivament per la Comissió Provincial d'Urbanisme el 27 d'octubre de 1987.
  
Amb data 1 de juliol de 1999, la Comissió Territorial d'Urbanisme de València va adoptar l'acord de denegar l'aprovació definitiva de la modificació del Pla General d'Algemesí relativa al carrer Cervantes, l'objecte de la qual és coincident en part amb el que ara tractem
  
Cal destacar que en l'actualitat es troba en la Comissió Territorial d'Urbanisme de València el document per al concert previ de l'Homologació Global del Pla General d'Algemesí.
  
Cinqué. La comissió informativa de la Comissió Territorial d'Urbanisme de València, en la sessió realitzada el 25 de maig de 2001, va emetre un informe relatiu al projecte que ens ocupa, complint així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer. La tramitació ha sigut correcta, d'acord amb el que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU).
  
Segon. La documentació està completa, als efectes del compliment del que preceptua l'article 27 de la LRAU.
  
Tercer. La present qüestió és necessari abordar-la, en primer lloc, des d'una perspectiva general. En aquest sentit cal fer constar que s'afecta un grup de quatre dotacions previstes des del Pla General no per a canviar a altres usos dotacionals, sinó per a possibilitar en els sòls esmentats l'aprofitament lucratiu.
  
És cert que es proposa la creació d'una nova dotació de major superfície que les afectades, però no és menys cert que aquesta nova dotació no gaudeix del mateix ús que les que se suprimeixen, ni tampoc de la seua naturalesa, ja que es configura com un gran parc municipal enfront de les dotacions que es pretenen suprimir que tenen una localització més urbana (integrades en el nucli o en zones d'usos industrials), la qual cosa sens dubte comporta un canvi substancial en la pròpia filosofia del planejament vigent.
  
Aquesta qüestió així apuntada té una gran importància, si bé la present modificació també pot abordar-se des del moment actual de l'urbanisme a Algemesí, caracteritzat per l'inici d'un procés de revisió del planejament general vigent ?com s'ha fet constar anteriorment- la materialització de la qual la vam trobar en el document sotmés a concert previ amb la Conselleria d'Obres Públiques, Urbanisme i Transports. Doncs bé, serà en aquest document on han de trobar lloc les modificacions proposades i incloure-les dins d'un supòsit de valoració global del planejament general, i a la vista del qual s'observa la nova proposta urbanística per al municipi, dins de la qual s'aprecien arreplegades les modificacions descrites.
  
Quart. Respecte de la dotació inclosa en el sòl urbanitzable industrial s'acredita, en la documentació remesa per l'Ajuntament, que la forma d'obtenció va ser l'expropiació, i és aquest un dels supòsits on no cap la reversió en complir-se el que estableix l'article 40. 4 de la Llei 6/98, sobre Règim del Sòl i Valoracions.
  
 També cal fer constar que la resta de sòls dotacionals de titularitat pública afectats, que es troben en sòl urbà, segons la documentació municipal tramesa, s'han obtingut per compravenda, i s'ha establert la seua edificabilitat en funció de l'edificabilitat residencial permesa en la zona d'ordenació on queda emplaçada.
  
Cinqué. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de municipis de menys de 50.000 habitants, de conformitat amb el que disposa els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en la sessió realitzada el 31 de maig de 2001, acorda aprovar definitivament la modificació núm. 9, Canvi de qualificació, del Pla General d'Ordenació Urbana d'Algemesí.
  
Contra el present Acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció de la present notificació.
  
Tot això, sense perjudici que es puga interposar qualsevol altre recurs que es considere oportú.
  
València, 31 de maig de 2001.- El secretari de la Comissió Territorial d'Urbanisme: José Manuel Palau Navarro.